b'\n_START_ARTICLE_\nKalle Maalahti\n_START_SECTION_\nSeuraura\n_START_PARAGRAPH_\nMaalahti on Saimaan Pallon kasvatti. Kaudella 2009\xe2\x80\x932010 h\xc3\xa4n oli seuran A-nuorten tehokkain puolustaja tehoilla 4+11=15. Maalahti oli my\xc3\xb6s 99 minuutillaan A-nuorten SM-liigan j\xc3\xa4\xc3\xa4hyp\xc3\xb6rssin nelj\xc3\xa4s. Kaudella 2010\xe2\x80\x932011 h\xc3\xa4n nousi SaiPan A-nuorten kapteeniksi. Maalahti oli joukkueen tehokkain puolustaja ja kolmanneksi paras pistemies tehoilla 6+14=20. H\xc3\xa4n pelasi kauden aikana my\xc3\xb6s ensimm\xc3\xa4isen SM-liigaottelunsa. Maalahti teki liigadebyyttins\xc3\xa4 10. maaliskuuta 2011 SaiPan kauden viimeisess\xc3\xa4 ottelussa vieraissa Kalevan Palloa vastaan. H\xc3\xa4n pelasi joukkueen nelosketjussa hy\xc3\xb6kk\xc3\xa4\xc3\xa4j\xc3\xa4n\xc3\xa4, mutta sai ottelussa j\xc3\xa4\xc3\xa4aikaa vain 13 sekuntia._NEWLINE_Kauden 2011\xe2\x80\x932012 Maalahti pelasi kokonaan SaiPan A-nuorissa ja sijoittui 85 minuutillaan A-nuorten SM-liigan j\xc3\xa4\xc3\xa4hyp\xc3\xb6rssiss\xc3\xa4 viidenneksi. SM-liigauransa toisessa ja SaiPan kauden 2012\xe2\x80\x932013 ensimm\xc3\xa4isess\xc3\xa4 kotiottelussa 15. syyskuuta 2012 Pelicansia vastaan h\xc3\xa4net merkittiin joukkueen kakkospuolustajapariin Simon Backmanin viereen ja Maalahti sai ottelussa j\xc3\xa4\xc3\xa4aikaa 16 minuuttia ja 53 sekuntia. H\xc3\xa4n teki siin\xc3\xa4 liigauransa avausmaalin ja palkittiin ottelun Ilta-Sanomien kahden t\xc3\xa4hden t\xc3\xa4htipelaajana. Kaikkiaan Maalahti pelasi kauden aikana seitsem\xc3\xa4n SM-liigaottelua tehden kaksi maalia. Kauden kahden ensimm\xc3\xa4isen SM-liigaottelunsa j\xc3\xa4lkeen syyskuussa 2012 h\xc3\xa4net lainattiin loppukauden kattaneella lainasopimuksella Mestis-joukkue Mikkelin Jukureihin. Siirtotakarajalla, tammikuun 2013 lopulla Maalahden lainaseura vaihtui loppukaudeksi TuToon, jossa h\xc3\xa4n voitti kauden p\xc3\xa4\xc3\xa4tteeksi Mestis-pronssia. Maaliskuussa 2013 SaiPan k\xc3\xa4ytti Maalahden sopimuksessa olleen option ja teki vuoden mittaisen jatkosopimuksen h\xc3\xa4nen kanssaan._NEWLINE_Kaudella 2013\xe2\x80\x932014 Maalahti pelasi SaiPassa 28 runkosarja- ja nelj\xc3\xa4 playoff-ottelua tehopistein 1+4=5. Loka-marraskuussa 2013 h\xc3\xa4n pelasi my\xc3\xb6s kuusi ottelua lainalla Mestis-joukkue KooKoossa. Huhtikuussa 2014 Maalahti teki 2+1-vuotisen jatkosopimuksen SaiPan kanssa. Kaudella 2015\xe2\x80\x932016 h\xc3\xa4n teki l\xc3\xa4pimurtonsa ja SM-liigan runkosarjassa syntyi tehot 1+15=16, vaikka Maalahdelle kertyi vain 38 runkosarjaottelua 2. joulukuuta 2015 TPS:n Dave Spinan h\xc3\xa4nen p\xc3\xa4\xc3\xa4h\xc3\xa4ns\xc3\xa4 kohdistuneesta taklauksesta tulleen aivot\xc3\xa4r\xc3\xa4hdyksen vuoksi. Spina sai tilanteesta 5+20-minuutin pelirangaistuksen, mutta h\xc3\xa4n selvisi kuitenkin ilman jatkotoimenpiteit\xc3\xa4. Huhtikuussa 2016 Maalahti teki kaksivuotisen jatkosopimuksen SaiPan kanssa._NEWLINE_Maalahden kausi 2016\xe2\x80\x932017 j\xc3\xa4i loukkaantumisten vuoksi vain 30 runkosarjaottelun mittaiseksi. H\xc3\xa4nen kautensa todettiin p\xc3\xa4\xc3\xa4ttyneeksi helmikuussa 2017. Saman vuoden joulukuussa Maalahti teki SaiPan kanssa vuoden mittaisen jatkosopimuksen. Kaudella 2017\xe2\x80\x932018 h\xc3\xa4n nousi joukkueen k\xc3\xa4rkipuolustajaksi ja oli tehoilla 6+19=25 SaiPan tehokkain puolustaja Lasse Lappalaisen kanssa. Kaudella 2018\xe2\x80\x932019 Maalahti teki SM-liigan yhden kauden piste-enn\xc3\xa4tyksens\xc3\xa4 tehoilla 4+22=26, joilla h\xc3\xa4n oli joukkueen tehokkain puolustaja. Maalahti oli my\xc3\xb6s Tomi Iso-Mustaj\xc3\xa4rven ohella SaiPan ainoa kauden kaikki 60 runkosarjaottelua pelannut pelaaja._NEWLINE_Kaudeksi 2019\xe2\x80\x932020 Maalahti siirtyi 1+1-vuotisella sopimuksella Tampereen Ilvekseen.\n_START_SECTION_\nMaajoukkueura\n_START_PARAGRAPH_\nMaalahti on pelannut viisi poikien maaottelua.'